**«Қазақстан Республикасында әскери білім беруді, ғылымды дамыту және әскери-патриоттық тәрбиені қалыптастыру туралы» Қазақстан Республикасы Парламентінің Мәжілісінде**

**2018 жылғы 9 сәуірде өткен Үкімет сағатының**

**нәтижелері бойынша**

**ҰСЫНЫСТАР**

**Қазақстан Республикасының Үкіметі:**

1. Әскери білім беруді басқарудың және әскери ғылымның нақты бірыңғай сатылы жүйесін құру жөніндегі шараларды пысықтасын.

2. Халықаралық тәжірибені зерделесін және әскери кадрларды мамандықтар бойынша даярлау кезінде академиялық оралымдылықты енгізу жөніндегі тәжірибені, азаматтық жоғары оқу орындарында неғұрлым сапалы оқытылатын жекелеген пәндерді қолдану мүмкіндігін қарастырсын. Әскери білім берудің іргелілігін қамтамасыз ету және деңгейін арттыру мақсатында әскери кадрларды даярлау кезінде үздік педагог практиктердің азаматтық жоғары оқу орындарында жинаған тәжірибесімен алмасу мүмкіндігін қарастырсын.

3. Өскелең ұрпаққа патриоттық тәрбие берудің тиімділігін арттыру мақсатында Қазақстан Республикасының кадеттік сыныптар мен әскери-патриоттық клубтардың жұмыс істеуі мәселелері жөніндегі заңнамасына қажетті өзгерістер мен толықтырулар енгізу жөніндегі мәселелерді пысықтасын.

4. Әскери қызметшілер қатарындағы әскери кафедралар оқытушыларының әскери қызметті өткеруі, оның ішінде олардың мемлекет есебінен қызметтік тұрғын үймен қамтамасыз етуге құқығын іске асыру мәселелерін заңнамалық тұрғыдан реттесін.

5. Әскери қызметтің мәртебесін және әскери кәсіптің тартымдылығын арттыру мақсатында жоғары әскери оқу орындарының курсанттарына (тыңдаушыларына) үздік оқығаны және үлгілі тәртібі үшін атаулы стипендиялар мен гранттар тағайындау туралы мәселені зерделесін.

6. Тиісті сападағы және калориядағы азық-түлік паегі құрамының толықтығының мен құнының тұрақтылығын қамтамасыз ету мақсатында Қазақстан Республикасының заңнамасына Қарулы Күштердің, басқа да әскерлер мен әскери құралымдардың әскери қызметшілері үшін тамақтандыруды ұйымдастыру және тамақ өнімдерін беру жөніндегі көрсетілетін қызметтерді өнім берушілерге білім беру ұйымдарына ұқсас қойылатын біліктілік талаптарының негізінде ғана мемлекеттік тапсырысты жүргізіп сатып алуға қатысты өзгерістер енгізсін.

7. Әскери жоғары оқу орындарына гранттық және бағдарламалық-нысаналы ғылыми зерттеулер жүргізу үшін өкілеттіктер беру, оның ішінде азаматтық жоғары оқу орындарына ұқсас қаржыландыру және бөлінетін қаражатты жұмсау құқығын ұсыну мүмкіндігін қарастырсын.

8. Қарулы Күштерде және қорғаныстық-өнеркәсіптік кешенде әскери қауіпсіздік жөніндегі нысаналы ғылыми бағдарламаларды қалыптастыру, оқытатын технологияларды, қаруландыру жүйелерін әзірлеуді жетілдіру және ғылыми зерттеулердің нәтижелерін енгізу жөніндегі жұмысты жандандырсын, сондай-ақ әскери зерттеушілерді және әскери-техникалық мамандарды даярлау жөнінде шаралар қабылдасын.

**Қорғаныс министрлігі, Ақпарат және коммуникациялар министрлігі:**

Отандық деректі, ғылыми-танымал және көркем фильмдер түсіруге басымдықты күшейте отырып, әскери, әскери-патриоттық және әскери-тарихи тақырып бойынша мамандандырылған медиа ресурс құру мәселесін пысықтасын.

**Қорғаныс министрлігі, Білім және ғылым министрлігі, Дін істері және азаматтық қоғам министрлігі:**

Жастармен әскери-патриоттық тақырып бойынша жұмыс істеудің жаңа құралдарын неғұрлым белсенді пайдалану жөнінде шаралар қабылдасын. Осы іс-шаралардың барысы мен қорытындыларын жариялау үшін БАҚ-тағы ақпараттық науқандар санын ұлғайтсын. Осы жұмысты қазіргі заманғы интерактивті технологияларды пайдаланып, әлеуметтік желілерде, интернет-ресурстарда және БАҚ-та жариялауды күшейтсін. өткізуді,

**Қорғаныс министрлігі, Білім және ғылым министрлігі, Қорғаныс және аэроғарыш өнеркәсібі министрлігі:**

1. «Қазақстан инжиниринг» ҰК» АҚ-ның қолда бар резервтерін пайдалана отырып, қару-жарақ пен әскери техниканың жаңа түрлерін құру, сондай-ақ оларды жаңғырту жөніндегі ғылыми-зерттеу және тәжірибелік-конструкторлық жұмыстарды жүргізу жөніндегі қызметті еліміздің осы саладағы жетекші ғылыми орталықтарымен ынтымақтастықты кеңейте отырып жандандырсын.

2. Қазіргі кезеңде әскери мамандарды даярлауды ғылыми-әдістемелік қамтамасыз етуді жетілдіру мақсатында білім беру процесін қарқынды түрде цифрландыру, білім беру ресурстарын электрондық түрге көшіру, электрондық оқу материалдарын әзірлеу, тактикалық даярлық, жауынгерлік іс-қимылдарды, жауынгерлік техника имитаторларын, ұшу аппараттарын, электрондық тирлер мен атыстарды басқару жөніндегі цифрлық тренажерлерді қолдану мәселесін пысықтасын.

3. Алғашқы әскери даярлық оқытушыларының кәсіби деңгейін арттыруды қамтамасыз етсін. Әлемде орын алып отырған әскери-саяси ахуалды ескере отырып, алғашқы әскери даярлықты оқытушылардың-ұйымдастырушылардың біліктілігін арттыру курстарының бағдарламасына өзгерістер енгізсін

4. Қорғаныс министрлігінің кибербөлімшелері мен өзге де күш құрылымдары үшін кадрлар даярлау жөніндегі жұмысты күшейтіп, киберқауіпсіздік саласындағы нормативтік құқықтық актілерді жетілдіру жөніндегі мәселені қарастырсын.

**Қорғаныс министрлігі, Денсаулық сақтау министрлігі, Білім және ғылым министрлігі:**

Қорғаныс министрлігінің мен өзге де күш құрылымдары үшін әскери дәрігерлерді даярлау үшін Қазақстанның медициналық жоғары оқу орындарының бірінде әскери-медициналық факультет (интернатура, магистратура, PHD) ашу мүмкіндігін қарастырсын.

**Қорғаныс министрлігі, Ішкі істер министрлігі, Дін істері және азаматтық қоғам министрлігі жергілікті атқарушы органдармен бірлесіп:**

1. Әскери тарихқа және қазақ даласының ұлы жауынгерлері мен батырларының, ҰОС және Қарулы Күштер ардагерлерінің ерліктеріне сүйене отырып, «Рухани жаңғыру» бағдарламасына сәйкес әскери қызметшілерді, әскерге шақырылушыларды және әскери міндеттілерді идеологиялық тәрбиелеу тұжырымдамасын әзірлеу және қабылдау жөніндегі мәселені пысықтасын.

2. Интернационалист жауынгерлердің, Қарулы Күштер ардагерлерінің республикалық қоғамдық ардагерлер ұйымдарымен және жастар ұйымдарымен бірлесіп, әскери-патриоттық жұмысты, оның ішінде Қазақстан жауынгерлеріне арналған еске алу акцияларын, жастардың ардагерлермен кездесулерін, әскерге шақырылушыларды салтанатты түрде шығарып салу, әскери-дала ойындарын, әскерилендірілген эстафеталарды және басқа да акцияларды өткізу арқылы жандандырсын.

3. Әскери-патриоттық бағыттағы іс-шараларды өткізу үшін әлеуметтік гранттарды көбірек бөлу жөніндегі шараларды пысықтасын.

4. Облыстар, Астана және Алматы қалалары, аудандар, облыстық маңызы бар қалалар әкімдерінің орынбасарлары «Жас сарбаз» әскери-патриоттық қозғалысын дамыту жөніндегі үйлестіру кеңестерін құру арқылы әскери-патриоттық жұмысты жандандырсын.

5. Жастарға әскери-патриоттық тәрбие беру мақсатында білім беру мекемелерінің кітапхана желісінде «Сарбаз» газеті мен «Айбын» журналын тарату жөніндегі шараларды пысықтасын.